b'\n_START_ARTICLE_\nStatuia lui Dosoftei din Ia\xc8\x99i\n_START_SECTION_\nIstoricul amplasamentului\n_START_PARAGRAPH_\n\xc3\x8en fa\xc8\x9ba Palatului Culturii din Ia\xc8\x99i se ridic\xc4\x83 o construc\xc8\x9bie simpl\xc4\x83 cu etaj, av\xc3\xa2nd 3 fa\xc8\x9bade, ferestre arcuite \xc8\x99i dreptunghiulare, pridvor deschis, coloane \xc3\xaenalte \xc8\x99i zvelte \xc8\x99i foi\xc8\x99oare \xc8\x9b\xc4\x83r\xc4\x83ne\xc8\x99ti, care a ad\xc4\x83postit la sf\xc3\xa2r\xc8\x99itul secolului al XVII-lea a doua tiparni\xc8\x9b\xc4\x83 din Moldova, instalat\xc4\x83 de c\xc4\x83tre mitropolitul Dosoftei \xc3\xaen anul 1679._NEWLINE_Ini\xc8\x9bial, Casa Dosoftei \xc8\x99i Biserica "Sf. Nicolae Domnesc" erau \xc3\xaenconjurate de un zid protector ale c\xc4\x83rui resturi se observ\xc4\x83 \xc3\xaen fa\xc8\x9ba Hotelului Moldova \xc8\x99i \xc3\xaen peretele casei destinata Muzeului Literaturii vechi, dup\xc4\x83 refacerea din 1970. Aici func\xc8\x9biona o m\xc4\x83n\xc4\x83stire de c\xc4\x83lug\xc4\x83ri \xc8\x99i o tipografie de c\xc4\x83r\xc8\x9bi religioase. Aici s-au tip\xc4\x83rit Liturghia (1679), Psaltirea de-n\xc8\x9beles (1680), Via\xc8\x9ba \xc8\x99i petrecerea sfin\xc8\x9bilor (1682\xe2\x80\x931686) etc. Dup\xc4\x83 unele m\xc4\x83rturii istorice, Casa Dosoftei a \xc3\xaendeplinit \xc8\x99i rolul de re\xc8\x99edin\xc8\x9b\xc4\x83 mitropolitan\xc4\x83 prin jurul anului 1675._NEWLINE_Casa Dosoftei a fost restaurat\xc4\x83 de c\xc4\x83tre Direc\xc8\x9bia Monumentelor Istorice \xc3\xaentre anii 1966 \xc8\x99i 1969, iar un an mai t\xc3\xa2rziu, la 7 august 1970, s-a deschis aici sec\xc8\x9bia de literatur\xc4\x83 veche a Muzeului Literaturii Rom\xc3\xa2ne._NEWLINE_\xc3\x8en prezent, \xc3\xaen Casa Dosoftei sunt expuse un manuscris slavon din secolul al XIV-lea; un Liturghier tip\xc4\x83rit de Macarie \xc3\xaen 1508, prima tip\xc4\x83ritur\xc4\x83 de pe teritoriul rom\xc3\xa2nesc; Apostolul, cel mai vechi manuscris romanesc datat (1559\xe2\x80\x931560); cele mai vechi copii ale Letopise\xc8\x9belor \xc8\x9a\xc4\x83rii Moldovei de Grigore Ureche \xc8\x99i Miron Costin; Cazania mitropolitului Varlaam, prima tip\xc4\x83ritur\xc4\x83 \xc3\xaen limba rom\xc3\xa2n\xc4\x83 din Moldova (1643); Psaltirea \xc3\xaen versuri (1673) a mitropolitului Dosoftei \xc8\x99i o Evanghelie din 1682 ce a apar\xc8\x9binut aceluia\xc8\x99i (cu \xc3\xaensemn\xc4\x83ri autografe); o copie realizat\xc4\x83 de Alecu Beldiman a Letopise\xc8\x9bului \xc8\x9a\xc4\x83rii Moldovei de Ion Neculce; un Hronograf din secolul al XVIII-lea ce a apar\xc8\x9binut lui Mihai Eminescu, cu sublinierile poetului. De asemenea, aici se afl\xc4\x83 macheta tiparni\xc8\x9bei lui Dosoftei \xc8\x99i colec\xc8\x9bii de icoane din secolele XVI \xe2\x80\x93 XVIII.\n_START_SECTION_\nStatuia lui Dosoftei\n_START_PARAGRAPH_\n\xc3\x8en anul 1975, \xc3\xaen semn de omagiu fa\xc8\x9b\xc4\x83 de marele c\xc4\x83rturar, unul dintre primii care au promovat tip\xc4\x83rirea de c\xc4\x83r\xc8\x9bi \xc3\xaen limba rom\xc3\xa2n\xc4\x83, a fost dezvelit\xc4\x83 o statuie din bronz realizat\xc4\x83 de c\xc4\x83tre sculptorul ie\xc8\x99ean Iftimie B\xc3\xa2rleanu._NEWLINE_\xc3\x8en anii de dup\xc4\x83 Revolu\xc8\x9bia din decembrie 1989, pana din m\xc3\xa2na dreapt\xc4\x83 a lui Dosoftei a fost smuls\xc4\x83 \xc8\x99i a disp\xc4\x83rut, a\xc8\x99a cum se poate vedea din compararea fotografiilor mai vechi cu cele actuale. Dac\xc4\x83 la Statuia lui Miron Costin din Ia\xc8\x99i, Prim\xc4\x83ria Municipiului Ia\xc8\x99i a \xc3\xaenlocuit pana lips\xc4\x83 , la Statuia lui Dosoftei \xc3\xaenc\xc4\x83 nu s-a \xc3\xaent\xc3\xa2mplat acela\xc8\x99i lucru.'